text: Тържествена церемония в БСУ за връчване дипломите на Випуск 2019 | Бургаски свободен университет - град Бургас
  Тържествена церемония в БСУ за връчване дипломите на Випуск 2019
  "Скъпи преподаватели, вие винаги сте били нашето вдъхновение и кураж, че можем и трябва да се справим! Нашите успехи са ваши успехи! Нашите дипломи днес са всъщност вашата "шестица" за положения труд през тези години. Сърдечно благодарим, че ни предоставихте възможността да грабим с пълни шепи от вашите знания и опит! " – каза по време на тържествената церемония Теодора Кабакчиева - Пеева – магистър по право, един от отличниците на випуска.
  Над 250 абсолвенти от 15 бакалавърски специалности и от 28 магистърски програми получиха своите дипломи за завършено висше образование. От тях 26 са отличниците на випуска, които бяха удостоени от Ректора със свидетелство за отличие за постигнати високи резултати в обучението и доказан стремеж към издигане авторитета на академичната общност.
  Приветствено слово към абсолвентите отправи проф. д.п.н. Галя Христозова ректор на БСУ. "В живота всеки сам избира своя път – дали да учи или не, дали да се развива или не, дали да се усъвършенства или не. Няма сила, която да ви спре, ако сте решили да успявате. Първия успех го постигнахте днес! Не спирайте дотук. Върховете са много. Вярно – трудни са, но радостта да се качиш на образователния и професионален Еверест си заслужава...."- каза проф. дпн Галя Христозова.
  На тържеството присъстваха членовете на Настоятелството на Бургаския свободен университет Янко Янков и проф. д-р Васил Янков – почетен ректор на БСУ. Гости на церемонията бяха областният управител Вълчо Чолаков, зам.-кметът на Община Бургас Йорданка Ананиева, народните представители от Бургаски избирателен район Галя Желязкова, Дияна Саватева, Димитър Бойчев, Иван Вълков, Ивелина Василева, Петър Кънев. Сред гостите бяха също генералният консул на Република Турция в Бургас Нурай Иньонтепе, Слави Неделчев - заместник-директор по персонала и ръководител отдел Развитие на персонала на Лукойл Нефтохим Бургас, доц. Димо Колибаров – зам.-директор на Филиала на Художествената академия в Бургас, Надя Гюрова – специалист отдел Човешки ресурси в Промет Дебелт.
  Поздравление към абсолвентите поднесе г-н Вълчо Чолаков, областен управител на Област Бургас и възпитаник на Юридическия факултет на БСУ.
  Поздравителни адреси изпратиха кметът на Община Бургас Димитър Николов, и председадателят на УС и изп. директор на Промет Дебелт Денис Новиков.